Քեմբլ

Քեմբլ (անգլերեն՝ Kemble), 18-19–րդ դարերի անգլիացի դերասանների ընտանիք։ Նախահայրն է Ռոջեր Քեմբլ։ Նրա տասներկու զավակներից (համարյա բոլորը դերասաններ) ամենանշանավորներից են՝ Սիդդոնս Սառան (1755–1831), Ջոն Ֆիլիպ Քեմբլ (1757–1823),Չարլզ Քեմբլ (1775–1854)։

Զավակները

Ջոն Ֆիլիպ Քեմբլ 
Ջոն Ֆիլիպ Քեմբլ դերասան, դրամատուրգ։ Հանդես է եկել Լոնդոնի «Դրուրի Լեյն», «Քովենտ Գարդեն» (ղեկավարել է որոշ ժամանակ) թատրոններում, գլխավորել Դուբլինի թատրոնը։ Կլասիցիստական ուղղության ներկայացուցիչներից էր, ունեցել է բեմական բարձր կուլտուրա, եղել մենախոսության խոշոր վարպետ։ Դերերից են՝ Համլետ, Օթելլո, Բրուտոս (Շեքսպիրի «Համլետ», «Օթելլո», «Հուլիոս Կեսար»)։

Չարլզ Քեմբլ 
Չարլզ Քեմբլ(1775–1854), դերասան։ Խաղացել է գավառում և Լոնդոնում («Դրուրի Լեյն», «Քովենտ Գարդեն»), հյուրախաղերով հանդես է եկել Բելգիայում, Ֆրանսիայում, Գերմանիայում, ԱՄՆ–ում։ Ամենահաջողված դերերից են Ռոմեո և Մերկուցիո (Շեքսպիրի «Ռոմեո և Ջուլիետ»)։ Այլ դերերից են՝ Օռլանդո, Շայլոկ (Շեքսպիրի «Ինչպես կուզեք», «Վենետիկի վաճառականը»), Չարլզ (Շերիդանի «Չարախոսության դպրոցը»)։

Անգլիայի մշակույթ